## J E G Y Z Ő K Ö N Y V

# *KÖRMEND VÁROS ÖNKORMÁNYZATA*

***KÉPVISELŐ-TESTÜLETÉNEK***

***2018. március 28-i nyílt üléséről***

 Önkormányzati rendelet: 6-8/2018.(III.29.)

 Határozat: 27-33/2018.(III.28.)

*(Az elfogadott rendeletek a jegyzőkönyv hátulján találhatók.)*

*J E G Y Z Ő K Ö N Y V*

|  |  |
| --- | --- |
| *Készült*: | Körmend Város Önkormányzata Képviselő-testületének 2018. március 28-i nyílt üléséről |
| *Jelen vannak:* | Bebes István, Faragó Gábor, Tóth Gábor, Geosics László, Bán Miklós, Ferencz Gyula, Czvitkovics Gyula, Csák Tamás, dr. Hadnagy Ádám, Auer Miklós, Tompa László, Szabó Ferenc képviselő-testületi tagok  |
| *Távol:*  |  |
| *Tanácskozási joggal meghívottak közül jelen van:*  |
|  | dr. Stepics Anita jegyző Némethné Simon Mária, a Gazdasági és Pénzügyi Iroda vezetője Forró Szilvia, Városfejlesztési és Építéshatósági irodavezetőjeKörmendy-Szalai Mónika, a Projekt Iroda vezetőjeButi Tibor, a Közszolgálati Iroda vezetője |

Bebes István polgármester köszönti a megjelenteket és megállapítja, hogy a Képviselő-testület az ülésen 12 fővel jelen van, az határozatképes, az ülést 14 óra 00 perckor megnyitja.

Bebes István polgármester elmondja, hogy a testületi ülés anyagának kiküldése után érkezett a Szombathelyi Szakképzési Centrumtól és a Szombathelyi Tankerületi Központtól egy kérés köznevelési intézmények alapító okiratának véleményezése tárgyában, kéri, hogy vegye fel a testület az erről készült előterjesztést 9. napirendi pontként, illetve a 4. napirendi pontként Körmend város településrendezési eszközeinek módosításáról készült előterjesztés megtárgyalását kéri.

A Képviselő-testület a javaslatot 12 igen szavazattal elfogadja, és a következő napirendet hagyja jóvá:

# N A P I R E N D

Nyílt ülés keretében:

1. Beszámoló a polgármester két ülés közötti munkájáról.

Előterjesztő: **Bebes** **István** polgármester

1. 2018. évi költségvetési rendelet módosítása

Előterjesztő: **Bebes** **István** polgármester

1. Szociális térítési díjak megtárgyalása

Előterjesztő: **Bebes** **István** polgármester

1. Döntés Körmend város településrendezési eszközeinek módosításáról

Előterjesztő: **Bebes** **István** polgármester

1. Folyószámlahitel felvétele

Előterjesztő: **Bebes** **István** polgármester

1. Fejlesztési célú hitel felvétele

Előterjesztő: **Bebes István** polgármester

1. Fedezet biztosítása Körmend város Klímastratégia elkészítéséhez

Előterjesztő: **Bebes István** polgármester

1. Tervezési-mérnöki feladatra költségvetési fedezet biztosítása

Előterjesztő: **Bebes István** polgármester

1. Köznevelési intézmények alapító okiratának módosítása – véleményezése

Előterjesztő: **Bebes István** polgármester

- Jelentés az előző ülésen elhangzott interpellációkra tett intézkedésekről.

 Előterjesztő: **Forró Szilvia** irodavezető

- Interpellációk

**N A P I R E N D:**

**1./ Beszámoló a polgármesternek a két ülés közötti munkájáról**

Előterjesztő: **Bebes István** polgármester

Bebes István polgármester elmondja, hogy 2018. március 2-án részt vett az Utazás kiállítás szakmai napján. Március 3-án a Castrum- Sec Dinamika Sportegyesület közgyűlésén vett részt. 2018. március 5-én a Megyéspüspökkel folytatott megbeszélést az elkövetkezendő időszak egyházi programjait illetően. Részt vett március 6-án a Nyugdíjas Vöröskeresztes Klub Nőnapi ünnepségén, ahol köszöntötte a megjelenteket. Március 8-án az M8 autóút Körmend-Rábafüzes országhatár szakasz 2x1 sávos előkészítésének és építésének alapkő letételi ünnepségén vett részt. 2018. március 12-én megbeszélést folytatott a Magyar Közút képviselőjével a keleti városrész és TOP ipari csapadékvíz-elvezetés ügyében. Ugyanezen a napon egyeztetett a Kajak-Kenu Szövetség elnökével a Rábán tervezett kajak-kenu szlalom-pályával kapcsolatban. Március 13-án részt vett a Vas Megyei Rendőr-főkapitányság évértékelő parancsnoki értekezletén, valamint a Bereki Bárkás Egylet Egyesület kajak-kenu bemutatóval egybekötött toborzó rendezvényén. 2018. március 14-én részt vett a Régióhő Kft. taggyűlésén, ahol a nyertes pályázat volt napirenden, amely a Batthyány kastély, Mozi és Kölcsey Általános Iskola távhő ellátására irányul. Ugyanezen a napon a Markusovszky Egyetemi Oktatókórház főigazgatójával a Dr. Batthyány-Strattmann László Kórházért Közalapítvány februári beszámolójában elhangzott kórházi beszerzésekről tárgyalt, amelyről egy külön anyagban számol be. Március 15-én az 1848-49-es forradalom és szabadságharc emlékére rendezett városi ünnepségén vett részt, mindenkinek köszöni a részvételt, valamint az ünnepi műsort és annak rendezését. Március 19-én részt vett munkaterület átadás-átvétel eljáráson a 8. sz. főút felújítása kapcsán. 2018. március 20-án 90 éves szép korú köszöntése történt emléklap átadásával. Március 21-én megbeszélést folytatott a Körmendi Rendészeti Szakgimnázium igazgatójával a köztemető bővítésének szükségessége kapcsán. Március 22-én a Miniszterelnökség társadalmi és örökségvédelmi ügyekért, valamint kiemelt kulturális beruházásokért felelős helyettes államtitkára tett látogatást Körmenden, melynek során megtekintette a Kastély-együttest. Március 24-én a szlovén főkonzul és a Muraszombat polgármesterével találkozott, ahol a további együttműködés lehetőségét beszélték meg.

2018. március 28-án pedig a Képviselő-testületi ülés zajlik.

Bebes István polgármester még az 1. napirendi pont előtt felolvas Dr. Nagy Lajos Kórházigazgató leveléből, aki reagált a Képviselő-testület februári ülésén a Dr. Batthyany-Strattmann László Kórházért Közalapítvány elnöke által elmondottakra.

Az Igazgató úr a következőket írja:

„ Pályázati forrásból 2015-2016 évben a fő épülettömb teljes felújítására került sor 1 milliárd 427 millió Ft. értékben, gép-és műszerfejlesztés pedig 277 m Ft. értékben valósult meg a kórházban végzett magas színvonalú gyógyító munka biztosítása érdekében.

A Markusovszky Egyetemi Oktatókórház a körmendi kórház vezető főorvosa által igényelt egyéb kis értékű eszközök, kéziműszerek és egyéb berendezések biztosításához 28 m Ft-ot biztosított.

Vissza kell utasítanom a Kuratórium Elnökének és tagjainak még a feltételezését is arra vonatkozóan, hogy a körmendi telephelynek nincs lobbiereje, valamint hogy a Markusovszky kórházban a főorvosok leülnek és kb. fél milliárd Ft. hasonló beszerzésekről döntenek.

Kórházunkban minden évben szabályozott keretek között, a költségvetési fedezet ismeretében a Gép-Műszer bizottság tesz javaslatot a beérkezett igények prioritásáról, s ez alapján kerül sor a beszerzésekre. A félmilliárd Ft-os évi műszerbeszerzés téves információ, annak csak jelentősen kisebb hányadával gazdálkodhatunk, s a körmendi telephelyre az igények alapján fordított 28,7 m Ft. nem elhanyagolható volumen.

Tisztelt Polgármester Úr! Nagyon furcsa lenne, ha a műszerek beszerzése politikai lobbi tevékenység keretében valósulna meg. Ez sem Szombathelyen, sem Körmenden nem követett gyakorlat, sem eddig, sem a jövőben.

Sajnálatos módon velem, mint a Kórház Főigazgatójával az elmúlt években semmilyen egyeztetés nem történt az alapítvány részéről. Szerencsés gyakorlatnak tartanám a továbbiakban, hogy az alapítványhoz beérkezett igényeket a kórház és a körmendi telephely vezetője előzetesen véleményezné. Ezzel elkerülnék azt a jelenlegi, általam is rossznak tartott gyakorlatot, hogy olyan beszerzések történjenek, melyek nem egyeztethetőek össze az alapítványi célokkal. Megjegyzem, hogy az alapítványnak minden lehetősége megvan arra, hogy szuverén módon mérlegelje, hogy az igények mennyiben egyeztethetőek össze az alapítványi célokkal, és mennyi fedezet biztosított ezek kielégítésére. Semmiképpen nem ebbe akarunk beleszólni, de a véleményünk minden szempontból hasznos lehet a Kuratórium számára.”

Bebes István polgármester elmondja, hogy a februári ülést követően beszélt Nádasi dr. Úrral, a körmendi Kórház igazgatójával is, aki ugyanezeket erősítette meg feléje.

Bebes István polgármester annyit kíván hozzátenni, ha valaki részéről valamiféle zavarkeltési szándék volt, akkor azt szomorúan veszi. Nem képviselő-testületi ülésen kellene ilyen dolgokat megbeszélni. Azzal kellene foglalkozni, hogy közös összefogással próbálja meg segíteni mindenki ezt a kórházat és ne széthúzást és különböző furcsa reakciókat tegyenek.

Auer Miklós képviselő-testületi tag elmondja, hogy nem kíván zavart kelteni, sőt, mint a felügyelőbizottság tagja, háromszor is tárgyaltak meghívásra professzor Dr. Nagy Lajossal. A testületi ülésen el is mondta, nem hiszi el, hogy nincs lobbi ereje a kórháznak. Biztos nem akart zavart kelteni, sem politikai fennhangot adni ennek a dolognak.

Tompa László képviselő-testületi tag elmondja, hogy talán egy félreértés történt, mégpedig Polgármester Úr félreértette az elnök beszámolóját. Ő abszolút segítő szándékkal fordult, mint éves beszámolásra kötelezett elnök a Képviselő-testület irányába. Szó sincs politikai nyomulásról, inkább egy őszinte segítségnyilvánulást próbált meg az elnök úr kihasználni. Úgy gondolja, nagyon fontos a kórházzal való kapcsolattartás, illetve a kórház fejlesztése szakmai alapokon, hisz a politika bebizonyította, hogy nem segít ezeken a dolgokon, és abban igazat adnak neki a jegyzőkönyv alátámasztásával, hogy az alapítványi beszámolót elfogadták.

Bebes István polgármester reagálva annyit mond el, hogy Tompa László képviselő-testületi tagtól furcsán hangzik ez a dolog. Nem értett félre semmit, ezért kért egy pontos, szó szerinti jegyzőkönyvet és abból nem lehetett félre érteni semmit. Pontosan úgy hangzott el és úgy is lett elküldve az Igazgató Úrnak minden. Neki arra a kérdésre kellett válaszolni, amely azon az ülésen elhangzott, tehát nem a polgármesteri felvetésre. Az egy másik dolog, hogy mi hangzik el a beszámolóban a kórház működését vagy az ott lévő tevékenységet illetően. A kettő külön szálon kellene, hogy fusson. Az egyik, hogy egy korrekt beszámolót hajtott végre az Alapítvány, a másik pedig az, hogy volt egy érdekes felvetés, amely valamilyen sugallatra történt, és a sugallat alapján tisztázni kellett a problémákat, melyek véleménye szerint valótlan tényadatokon alapszanak. Ezért kellett ezt tisztázni, mert ha elkezdenek söprögetni és a szőnyeg alá söprik a problémákat, akkor a kórház is olyan színben tűnhet fel, mintha valamilyen furcsaságok zajlanának a kórház működésében. Ez így volt helyes, tisztázni kell egy olyan dolgot, amely arról szól, hogy a körmendi kórház kap-e elégséges és megfelelő támogatást ebben a rendszerben. Főigazgató Úr megerősítette ezt levelében. Egyeztetési feladatok is vannak mind az Alapítvány, mind Kórház vezetése részéről, azt tegyék meg saját maguk ügyében. Ezt a kettőt nem tartja elhanyagolhatónak és ezt meg is kell tenni az elkövetkezendő időszakban. Nyílt ülésen történt a beszámoló és úgy gondolja, hogy a városlakóknak joguk van tudni arról, milyen szinten és milyen formában működik a Markusovszky Kórház, milyen tevékenységi és milyen forrásokból áramolnak a különböző eszközök, források, pénzek és lehetőségek. Főigazgató Úr őt mindenesetre megnyugtatta levelével. Bebes István polgármester kéri a beszámoló elfogadását.

*A Képviselő-testület a beszámolót 11 igen, 1 tartózkodás mellett elfogadja.*

**2./ 2018. évi költségvetési rendelet módosítása**

Előterjesztő: **Bebes István** polgármester

 *(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy várhatóan az idei évben többször kerül a költségvetési rendelet módosítása a Testület elé, ezt már most szeretné jelezni, mert az új ASP rendszer bevezetése új követelményeket támaszt a pénzügyi iroda, így a Testület elé is. A mostani, első módosítás az önkormányzati projektek előirányzatait, már meghozott döntések előirányzatait, és szükségessé vált kiadási tételeket rendez, úgy mint a városi kiállítóterem védelme, annak érdekében, hogy ott kiállításokat lehessen majd rendezni, amelyek felelősséggel bírnak az ott lévő anyagok megőrzését illetően, utak felújítása, ahol előirányzat átcsoportosítás vált szükségessé.

Csák Tamás képviselő-testületi tag, a Társadalmi és Ifjúsági Ügyek Bizottságának véleményét tolmácsolva támogatja rendelet módosítását.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a rendelet módosítását.

Tóth Gábor képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a rendelet módosítást.

Bebes István polgármester kéri a rendeleti javaslat elfogadását.

Körmend Város Önkormányzata Képviselő-testülete a javaslatot 10 igen, 1 nem szavazattal, 1 tartózkodás mellett elfogadja, és a következő rendeletet alkotja:

**6/2018. (III.29.) önkormányzati rendelet**

Körmend város Önkormányzata Képviselő-testülete és intézményei 2018. évi költségvetéséről szóló 1/2018. (I. 28.) önkormányzati rendelet módosításáról

**3./ Szociális térítési díjak megtárgyalása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester elmondja, hogy Körmenden a Szociális Szolgáltató és Információs központ nagyon sok szolgáltatást nyújt a rászorulóknak. Ezeknek csak egyike az étkeztetés, a házi segítségnyújtás, jelzőrendszeres házi segítségnyújtás vagy a nappali ellátás, ezekhez kapcsolódóan viszont a díjtételeket mindig a Képviselő-testület állapítja meg, mint erre a Társulás által kijelölt Önkormányzat. A mostani díjmódosítás sem jelentős, 2-3% körüli, 15-20 forintot tesz ki.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a rendeleti javaslat elfogadását.

Csák Tamás képviselő-testületi tag, a Társadalmi és Ifjúsági Ügyek Bizottságának véleményét tolmácsolva támogatja a rendeleti javaslat elfogadását.

Bebes István polgármester kéri a rendelet elfogadását.

Körmend Város Önkormányzata Képviselő-testülete a javaslatot 11 igen szavazattal, 1 tartózkodás mellett elfogadja, és a következő rendeletet alkotja:

**7/2018. (III.29.) önkormányzati rendelet**

Az Önkormányzat által biztosított települési támogatásokról és más szociális jellegű ellátásokról, személyes gondoskodást nyújtó ellátásokról, valamint az újszülöttek támogatásáról szóló 5/2015. (III.1.) sz. számú önkormányzati rendelet módosításáról

**4./ Döntés Körmend város településrendezési eszközeinek javításáról**

Előterjesztő: **Bebes István** polgármester

 *(Az előterjesztés írásos anyaga a jegyzőkönyvhöz mellékelve.)*

Bebes István polgármester elmondja, hogy az Önkormányzat a Települési Operatív Program keretében benyújtott pályázatával kapcsolatosan - Természeti kincseink nyomában, az Őrség és a Rába mente integrált turisztikai fejlesztése elnevezésű projekt kapcsán a tervezett Ökocentrum épületének engedélyeztetéséhez - szükséges az építési szabályzat kismértékű módosítása. Elkészültek a tervek, amely során egyértelművé vált, hogy szükség van a HÉSZ módosítására az építési engedélyhez. El kell indítani az eljárást, és a Testület jóváhagyása szükséges a településrendezési tervet illető településpolitikai döntés esetén. A határozati javaslat is ezt fogalmazza meg.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja és a következő határozatot hozza:

**27/2018. (III.28.) önkormányzati határozat**

1. Körmend Város Önkormányzata Képviselő-testülete egyetért azzal, hogy a Rába parti üdülőterület kapcsán a településrendezési eszközeit javítsa, a hatályos Körmend város Építési Szabályzatáról szóló 11/2017. (VI.23.) önkormányzati rendelet *26. §-a („különleges egyedi sajátosságokat hordozó üdülőterületi építési övezet előírásai) tekintetében észlelt hiba javítását végezze el*, ezért kéri az állami főépítészi eljárás megindítását.
2. Felkéri a városi főépítészt, hogy a módosítást szakmai szempontok szerint koordinálja.
3. Felhatalmazza a polgármestert, hogy állami főépítész felé a szükséges intézkedéseket megtegye.

**5./ Védőnői körzetek módosítása**

Előterjesztő: **Bebes István** polgármester

 *(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a védőnői ellátási körzetet az Önkormányzat állapítja meg rendeletben. Most jelzés alapján egyes utcákat kell áthelyezni egyik körzetből a másikba, illetve az intézmények nevei is pontosításra kerülnek a rendeletben, ennek jóváhagyását kéri a Testülettől.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja rendeleti és határozati javaslat elfogadását.

Tóth Gábor képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a rendeleti és határozati javaslat elfogadását.

Bebes István polgármester kéri a rendeleti javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő rendeletet alkotja:

**8/2018. (III.29.) önkormányzati rendelet**

A háziorvosi, házi gyermekorvosi, fogorvosi és védőnői körzetekről szóló 6/2016. (II.25.) önkormányzati rendelet módosításáról

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot hozza:

**28/2018. (III.28.) önkormányzati határozat**

Körmend Város Önkormányzata Képviselő-testület felhatalmazza a polgármestert, hogy a védőnői szolgáltatás végzésére jogosító működési engedély módosítására vonatkozó kérelmet megküldje a Vas Megyei Kormányhivatal Körmendi Járási Hivatal Járási Népegészségügyi Intézetének.

**6./ Folyószámlahitel felvétele**

Előterjesztő: **Bebes István** polgármester

 *(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy az Önkormányzat likviditását segítendő került sor a tavalyi évben is likvid hitel felvételére, és erről szól az előterjesztés is. A pénzügyi irodavezető asszonnyal úgy egyeztettek, hogy csak akkor kerül lehívásra a hitel, amikor a likviditás ezt megkívánja, hiszen az adóbevételek eltoltan érkeznek az Önkormányzathoz. Jelenleg a hitel lehívására nincs szükség. Kéri, hogy a tavalyi évhez hasonlóan idén is biztosítsa a testület a határozati javaslat támogatását.

Faragó Gábor képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Tóth Gábor képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 10 igen, 1 nem szavazattal, 1 tartózkodás mellett elfogadja, és a következő határozatot hozza:

**29/2018. (III.28.) önkormányzati határozat**

1./

Körmend város Önkormányzatának Képviselő-testülete megbízza Bebes István polgármestert és dr. Stepics Anita jegyzőt, hogy a költségvetés bevételei és kiadásai ütemkülönbségéből adódó likviditási problémái áthidalása céljára éven belüli lejáratú folyószámlahitelt vegyen fel az OTP és Kereskedelmi Bank Nyrt. Észak-dunántúli Régió Szombathelyi Igazgatóságától.

A hitel összege: 50.000.000Ft, azaz Ötven millió forint.

A hitel lejárata: 2018. december 20.

Körmend Város Önkormányzat Képviselő-testülete kötelezettséget vállal a hitel visszafizetésére, valamint arra, hogy a hitel futamideje alatt költségvetésének összeállításakor a felvett hitelt és járulékait betervezi és jóváhagyja, és az OTP Bank Nyrt. részére az OTP Bank Nyrt.-nél, illetve más pénzügyi intézménynél vagy a Magyar Államkincstárnál vezetett – fizetési - és alszámlájára - ahol ezt jogszabály nem zárja ki - beszedési megbízást biztosít.

A hitel biztosítéka:

* a futamidő alatti évek költségvetésébe a felvett hitelt és járulékait betervezi és jóváhagyja.
* Az Önkormányzat a hitel fedezeteként ajánlja fel valamennyi költségvetési bevételét (helyben maradó személyi jövedelemadó, helyi adó, gépjárműadó, települési önkormányzatok jövedelemkülönbségének mérséklését szolgáló támogatás, normatív hozzájárulás, egyéb támogatások) annak hitel fedezetéül történő engedményezését.
* valamint minden további nem nevesített költségvetési bevétel engedményezése
* Az Önkormányzat visszavonhatatlan megbízást ad az OTP Bank Nyrt. részére, hogy a Hitel futamideje alatt, amennyiben a Fizetési Számláján a jelen szerződés alapján esedékessé váló fizetési kötelezettségeinek teljesítéséhez nem áll rendelkezésre a szükséges fedezet, úgy annak biztosítása érdekében az 1./ pontban megjelölt kötelezettség fennállása alatt és a Kölcsön teljes visszafizetéséig a központi támogatások elkülönítésére szolgáló alszámlájáról, illetve a helyi adók és a gépjárműadó fogadására szolgáló számláiról a szükséges összeget az Adós Fizetési Számlájára átvezesse.
* bank által előírt egyéb jogi biztosíték
* felhatalmazáson alapuló beszedési megbízás biztosítása.

A Testület nyilatkozik arról, hogy a már meglévő hitelekből, kezességvállalásokból és az igényelt hitelből adódó éves kötelezettségeit figyelembe véve nem esik az 2011. évi CXCIV. tv. 10. §. /3/ bekezdésében meghatározott korlátozás alá.

2./

Felhatalmazást ad a Polgármesternek, hogy az 1./ pont szerinti feltételekkel történő hitelfelvétel ügyében eljárjon, és a hitelszerződést és a kapcsolódó biztosítéki szerződéseket, felhatalmazáson alapuló beszedési megbízást aláírja az Önkormányzat képviseletében.

**7./ Fejlesztési célú hitel felvétele**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy olyan előterjesztéshez érkeztek, amelyben a leírtak – napjainkban - minden Önkormányzatot érintenek. Ha figyelik, akkor világosan láthatják, hogy a pályázati projektek megvalósítása fontos, és természetesen ahhoz, hogy a megfelelő lehetőségeket meg tudják ragadni és végre tudják hajtani, szükséges különböző hitelek felvétele némely esetben. Főként a tervezési díjak emelkedtek és a beruházási költségek a projektekkel kapcsolatban. Ezek szükségesek ahhoz, hogy meg tudják valósítani a különböző pályázatokat. Jelenleg 3 olyan pályázat van, amelyhez szükséges saját forrás biztosítása, az egyik a TOP turisztika, tehát a Rába-part esetében, másik a piacon végzett fejlesztések, harmadik pedig a CLLD, vagyis a civil szervezetekkel kapcsolatos projekt megvalósítása. Továbbá a Testület döntött egy olyan feladatról is, amely csatlakozik a pályázati támogatásból megvalósuló új kerékpárúthoz, egy körforgalom kialakításáról van szó a piac közelében. Azt gondolja, hogy mindenféleképpen fontos az, hogy előre tudjanak lépni, a közbeszerzéseket meg tudják tenni és a projekteket végre tudják hajtani.

Tompa László képviselő-testületi tag kérdezi, hogy a maradék 18 millió Ft hiteligény a 80 millió forintból hol jelenik meg az előterjesztésben.

Némethné Simon Mária pénzügyi irodavezető elmondja, hogy mire mennyi pénz kell és mennyi a tényleges hitel összege, amennyinek a felvételére irányul az előterjesztés.

Tóth Gábor képviselő-testületi tag a Városfejlesztési és Városüzemeltetési Bizottság véleményét tolmácsolva elmondja, hogy mind a három pontot fontosnak tartották és támogatják a határozati javaslat elfogadását.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 10 igen szavazattal, 2 tartózkodás mellett elfogadja, és a következő határozatot hozza:

**30/2018. (III.28.) önkormányzati határozat**

1./

Körmend város Önkormányzatának Képviselő-testülete megbízza Bebes István polgármestert és Dr. Stepics Anita jegyzőt, hogy az önkormányzat fejlesztési céljára éven túli lejáratú, célhitelt vegyen fel az OTP és Kereskedelmi Bank Nyrt. Észak-dunántúli Régió Szombathelyi Igazgatóságától.

A hitel összege: 80.000.000 Ft, azaz Nyolcvan millió forint.

A hitel lejárata: 2021. december 20.

Körmend város Önkormányzata Képviselő-testülete kötelezettséget vállal a hitel visszafizetésére, valamint arra, hogy a hitel futamideje alatt költségvetésének összeállításakor a felvett hitelt és járulékait betervezi és jóváhagyja, és az OTP Bank Nyrt. részére az OTP Bank Nyrt.-nél, illetve más pénzügyi intézménynél vezetett – fizetési - és alszámlájára - ahol ezt jogszabály nem zárja ki - beszedési megbízást biztosít.

A hitel biztosítéka:

* a futamidő alatti évek költségvetésébe a felvett hitelt és járulékait betervezi és jóváhagyja.
* Az Önkormányzat a hitel fedezeteként ajánlja fel a mindenkori hatályos jogszabályok alapján figyelembe vehető valamennyi költségvetési bevételét, annak hitel fedezetéül történő engedményezését.
* valamint minden további nem nevesített költségvetési bevétel engedményezése
* bank által előírt egyéb jogi biztosíték
* felhatalmazáson alapuló beszedési megbízás biztosítása.

A Testület nyilatkozik arról, hogy a már meglévő hitelekből, kezességvállalásokból és az igényelt hitelből adódó éves kötelezettségeit figyelembe véve nem esik az 2011. évi CXCIV. tv. 10. §. /3/ bekezdésében meghatározott korlátozás alá.

2./

Felhatalmazást ad a Polgármesternek, hogy az 1./ pont szerinti feltételekkel történő hitelfelvétel ügyében eljárjon, és a hitelszerződést és a kapcsolódó biztosítéki szerződéseket, felhatalmazáson alapuló beszedési megbízást aláírja az Önkormányzat képviseletében.

Határidő: azonnal

Felelős: Bebes István polgármester, Dr. Stepics Anita jegyző

**8./ Fedezet biztosítása Körmend város Klímastratégia elkészítéséhez**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a klímastratégia készítésére szólóan nemrég jelent meg a pályázati felhívás. Azontúl, hogy az ökoszféra védelmének jelentősége mindenki előtt ismert, szóba került már az is, hogy az önkormányzatok jövőbeli pályázatainak feltétele lesz a helyi klímastratégiai terv megléte. Az előterjesztés a pályázat beadására és az előkészítő költségekre kér támogatást, nyertes pályázat esetén a költségek elszámolhatóak lesznek.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Auer Miklós képviselő-testületi tag is természetesen támogatja az előterjesztést, mert nagyon jó ötletnek és nagyon jó elképzelésnek tartja. Maga a klíma, a klímastratégia nagyon összetett terület. Elindulhatnak a nagyhatalmaknál és kiköthetnek Körmenden, ezért leegyszerűsíti. Úgy gondolja, a tudatosság formálása is nagyon fontos, de elsősorban az életminőséget és az életkörülményeket kell megváltoztatni. Emellett a vélemény mellett támogatja az előterjesztést.

Tompa László képviselő-testületi tagnak olyan kérdése lenne, mikor a településrendezés eszközeit elfogadták, úgy emlékszik, hogy a klímastratégiát is megszerkesztették.

Bebes István polgármester elmondja, hogy rosszul emlékszik a képviselő úr, nincs klímastratégiája Körmendnek, most jelentek meg azok a pályázatok, ahol egyáltalán forrást lehet nyerni minderre.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja és a következő határozatot hozza:

**31/2018. (III.28.) önkormányzati határozat**

Körmend város Önkormányzata Képviselő-testülete egyetért azzal, hogy pályázat kerüljön benyújtásra a ***KEHOP-1.2.1. Helyi klímastratégiák kidolgozása, valamint a klímatudatosságot erősítő szemléletformálás* forrás igénylésére, továbbá, fedezetet biztosít a 2018. évi költségvetés terhére, bruttó 1.500.000.-Ft mértékben az előkészítési feladatok költségeire.**

Felhatalmazza polgármestert, hogy a szükséges intézkedéseket megtegye, és a pályázat benyújtása érdekében a szükséges szerződéseket megkösse.

Felelős: Bebes István polgármester

Határidő: a pályázati folyamatos beadás alapján

**9./ Tervezési-mérnöki feladatra költségvetési fedezet biztosítása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a Rába part a közeljövőben fejlesztés valósul meg az elnyert TOP támogatásnak köszönhetően. Ez egy olyan turisztikai projekt, aminek célja, hogy az Őrségből Körmendre vezesse a biciklivel és kajak-kenuval érkező turistákat. Ezért épül új Ökocentrum a Rába partján, ezért lesz korszerű csónakkiemelő a Rábán és más, turistát megállító látnivaló. Folyamatosan szeretnék növelni az attrakciók számát. Szeretnének együttműködni olyan egyesületekkel, amelyek itt a Rába mentén tevékenykednek. Azt gondolja, hogy maga a Körmenden működő kajak-kenu szakosztály is ennek egyik letéteményese. Természetesen a Kajak-Kenu Szövetség támogatása is fontos ebben, aki szeretne forrásokat adni, hogy az egyesület munkáját segítse, javítsa és fejlesztéséhez akár az ott lévő bárkaházban vagy akár egy szlalom pálya kialakításával próbáljon meg segíteni a Rába mentén. Ez egy egyedülálló lehetőség lenne a folyón, amellett természetesen, hogy szolgálja az egyesületnek a céljait is. Első körben megbízást kell adni a mérnököknek, hogy kidolgozzák és a hatóságokkal egyeztessék a szóba jövő megvalósítási módozatokat. A Kajak-Kenu Szövetséggel való tárgyaláson abban maradtak, hogy igyekeznek a feladatokhoz a tervezési munkát elvégeztetni, ők pedig a megvalósításhoz szükséges forrásokat segítenek biztosítani. Ehhez kéri a Testület támogatását, hogy megfelelő forrást tudjanak adni a költségvetésből ennek a feladatnak az elvégzésére.

Auer Miklós képviselő-testületi tag örül, hogy egyre több kajak-kenu szakosztály, klub és egyesület alakul az országban. Örül, hogy már egész kicsi gyermekeket is megérint a vízi sport ezen ága. Varga Gábor Istvánnak és Funting Szilveszternek köszönhetően egy éven keresztül, havonta egyszer, volt amikor többször is eljutott Molnaszecsődig a Rábán, kezében kamerával. Fábri Sándorral Szentgotthárdtól Körmendig is amikor „Mentsük meg a Rábát”-ról volt szó. Filmek készültek, melyek három éven keresztül a Pusztaszeri Országos Természetfilm Fesztiválon be is lettek mutatva.

Tóth Gábor képviselő-testületi tag a Városfejlesztési és Városüzemeltetési Bizottság véleményét tolmácsolva, támogatja a határozati javaslat elfogadását. A bizottsági ülésen ugyanazok a dolgok merültek fel, amit Auer Miklós képviselő-testületi tag elmondott. Vadvízi túrákról van szó, de azt gondolja, hogy a kettő nem zárja ki egymást. Tehát, egy rövid szakaszon szlalom pálya létrehozásáról van szó, ami egy turisztikai attrakció, amely turistákat vonz ide a körzetbe és ez csatlakozik a város egyéb területein folyó fejlesztésekhez.

Tompa László képviselő-testületi tag is azt látja, hogy a Rába óriási turisztikai vonzerő. Egyetlen egy dologgal van problémája, mégpedig a fenntarthatósággal. Itt a fenntarthatóságnál csak megemlíti a Várkertnek a 150 milliós pályázatát, ami 4-5-6 évvel ezelőtt valósult meg és most milyen állapotban van a Várkert. Ha megint létrehoznak egy ilyen szlalom pályát a Rábán, akkor arra fel vannak - e készülve, hogy a fenntarthatóság megvalósítható lesz hosszú távon.

Czvitkovics Gyula képviselő-testületi tag úgy gondolja, hogy az a szakmai közösség, aki itt volt Körmenden, konkrétan a Kajak-Kenu Szövetség elnöke és Storcz Botond személyében olyan szakmai kvalitások voltak jelen e tekintetben, hogy ők azt gondolták és bizonyítható volt a részükről, hogy ez megvalósítható. Ők nem akarnak a Rába folyó szakaszába belenyúlni, ezt oly módon oldanák meg, hogy benyúló bóják lennének, amelyek a folyó azon részét, amely ökológiailag gondot okozna, biztos nem fogják mozgatni, tekintettel arra, hogy nem is egyszerű ezt a területet megközelíteni, hiszen nem is az Önkormányzat kezelésében van a folyó.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását. Egy apró magán megjegyzése is lenne, gyermekkora nagy részét ő is a Rábán töltötte, mint a vele egykorúak többsége és a nála idősebbek is. Támogat mindent, ami a Rábával kapcsolatos fejlesztés. Bízik abban, hogy a turisztikai fejlesztési projektben, ahol az Ökocentrum, hajókiemelő elhangzott már, a gáton való átjutás is előkerül, amit továbbra is hangsúlyoz, hogy életveszélyes az ott történő átjárás.

Bebes István polgármester azt gondolja, hogy ami elhangzott Auer Miklós képviselő úr részéről, azt Alpolgármester Úr nagyrészt megválaszolta. Tehát nem arra kell gondolni, hogy hegyek, völgyek, vadvízi szlalom pálya kialakítása, hanem egy alap pálya, ami egy megfelelő, felülről belógatható szerkezettel, irányíthatóan ad lehetőséget arra, hogy szlalom pálya kialakítására kerüljön sor. Szerinte a szakma ismeri ennek részét és így próbálja meg segíteni. A Várkert problémaköre és feladatai a Városgondnokság kezelésében vannak, azok minden tekintetben megvalósíthatók és meg is tesznek ennek érdekében mindent. Vannak természetesen különböző problémák egy ekkora, 40 ha –os területen, akár a forgókerék, melyet minden alkalommal és minden évben kezelni kell. Reméli, hogy eljutnak addig a vízforgató résszel, hogy a problémák megoldódjanak. A környezet rendben tartását is a tavasz közeledtével elkezdik kialakítani az elkövetkezendő időben. A Várkertért Egyesület is dolgozik szinte majdnem minden második hétvégén, hogy normális körülményeket tudjanak teremteni. Még vannak feladatok, amelyekhez pályázati szinten is kell forrást biztosítani. Ezért kell a kastély program, ezért kellenek látogatók és ezért kellenek megfelelően irányított turisztikai bevételek ezzel kapcsolatban. Ami a Rábát illeti, azt gondolja, hogy a civil szervezeti háttér és főként a Bereki Bárkás Egyesület is megtesz mindent annak érdekében, hogy a korábbi időszakok hányattatott sorsú bárkaházi problémáit kezelni tudja. Tehát a képviselő úr által elmondottakkal szemben nagyon is sokan nem csak a szavak szintjén, hanem a tettek mezején is sokat tesznek azért, hogy egyrészt a bárkaház jól működjön, és a várkert is szépüljön. Ezért is van ennek az előterjesztésnek jelentősége és a segítségükkel, munkájukkal a fenntarthatóságát ennek a projekt résznek is meg tudják valósítani.

Megköszöni mindenkinek és Alpolgármester Úrnak is a segítséget, amit ennek az előkészítésével végzett. Reméli, hogy az itt biztosított forrásokkal elindulhat a tervezés és a későbbiekben a Kajak-Kenu Szövetség és a TOP források segítségével a további fejlesztések is el tudnak indulni.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja és a következő határozatot hozza:

**32/2018. (III.28.) önkormányzati határozat**

Körmend Város Önkormányzata Képviselő-testülete jóváhagyja azt, hogy az Önkormányzat a Rába körmendi szakaszát érintően szlalom pálya létesítésére irányuló tervezői előkészítő tanulmányt rendeljen meg, melyhez a Képviselő-testület az Önkormányzat költségvetésében bruttó 2.500.000 Ft. fedezetet biztosít.

**10./ Köznevelési intézmények alapító okiratának módosítása –véleményezés**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a Szombathelyi Szakképzési Centrum és a Szombathelyi Tankerületi Központ juttatott el az Önkormányzathoz kérelmet annak kapcsán, hogy a Testület véleményezze a köznevelési intézmények alapító okiratának módosítását. A szombathelyi Szakképzési Centrum kérelme a Rázsó Imre Iskolát érinti, ahol az EGIS-nek köszönhetően új szakok kerülnének felvételre és meghirdetésre, ezek az előterjesztésben olvashatók. Fontos, hogy az EGIS fejlesztés után a humánerőforrás is biztosítható legyen a városban az elkövetkezendő időszakokban. A Szombathelyi Tankerületi Központ kérelme pedig arra irányul, hogy jöjjön létre –zene és táncoktatás terén - önálló alapfokú művészeti iskola Körmenden. Így ez a feladat kiválna a Kölcsey Utcai Általános Iskolából és létrejönne a Körmendi Alapfokú Zene- és Táncművészeti Iskola, amelynek a táncképzés keretében lenne telephelye Egyházasrádócon is. A Tankerületi Központ másik kérelme a Kölcsey Ferenc Gimnáziumot érinti, ahol a felvehető tanulók létszámának csökkentését kérik 272-re, ami immáron több éve fedi már az aktuális tanulólétszámot. Kéri a Testület véleményezését, maga részéről támogathatónak ítéli meg azokat.

Tompa László képviselő-testületi tagnak egyetlen kérdése van ehhez kapcsolódóan, illetve kérése, lévén, hogy nincs félév vagy évvége, feltételezi, hogy ez jövő tanévtől lépne életbe, ezeket a módosításokat, amiket a Tankerület kér, napolják el a következő Képviselő-testületi ülésre, hisz fontosnak tartja, hogy ezt a bizottságok is kitárgyalják, valamint amit polgármester úr is mondott, hogy a Kölcsey Ferenc Gimnázium létszáma csökken, tagintézmények telephelyei megszűnnek, létszámok változnak, ezek magával hozzák az élelmezési normák változását is, ezért lenne ez a kérése, ha nem sürgős, akkor ha lehet napolják el a következő ülésre.

Bebes István polgármester válaszolva a kérdésre, annyit mond el, ha ilyen kérdéseket fogalmaz meg képviselő úr, arra is figyelemmel kell lenni, hogy van a tanév beindításával kapcsolatban számos feladat, amit a Tankerületi Központnak el kell végezni, hogy 2018. szeptember 1-jétől zökkenőmentesen el tudjon indulni a képzés. Gyakorlatban is meglévő lehetőséget és helyzetet kell megteremteni. Nem egészen látja Tompa László képviselő-testületi tag által említett probléma kapcsolódását ehhez a témakörhöz. Szerinte a kettőnek ilyen formában nincs köze egymáshoz. Az egyik az egy alapvetően fontos kérés, amely az EGIS fejlesztésből fakad. Az EGIS olyan fejlesztést valósít meg a városban, amely évtizedekre meghatározó lesz Körmenden. Erre rá kell épülnie a vegyésztechnikus képzésnek, amelynek szervezését el kell indítani a Szombathelyi Szakképzési Centrum kérésének megfelelően annak érdekében, hogy szeptembertől ez megkezdődhessen. Ő csak lehetőséget lát ebben, nem problémát.

Az, hogy egy ilyen kérés fogalmazódik meg, hogy az alapfokú zene és táncművészet oktatás valósuljon meg Körmenden különálló intézmény keretein belül, hogy legyen ebben a térségben önállóan, jól működő tánc- és zenei oktatás, az egy normális kérés véleménye szerint a Tankerület részéről. A 272 fő pedig egy olyan helyzet, amely az elmúlt éveknek a beíratási tapasztalatát erősíti meg a Gimnáziumban. Nem egy év, nem kettő, hanem több év gyakorlata alapján alakult ki ez a tanulólétszám.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal, 1 tartózkodás mellett elfogadja és a következő határozatot hozza:

**33/2018. (III.28.) önkormányzati határozat**

1. Körmend Város Önkormányzata Képviselő-testülete megismerte a Szombathelyi Szakképzési Centrum alapító okiratának tervezett módosítását, és azt támogatja, mivel az alapító okirat módosítás a körmendi Rázsó Imre Szakgimnázium és Szakközépiskola, és ezzel együtt a Körmenden és a környéken élők számára is új lehetőségeket teremt az újonnan induló képzések terén.
2. Körmend Város Önkormányzata Képviselő-testülete megismerte a Szombathelyi Tankerületi Központ által előterjesztett, a Körmendi Kölcsey Utcai Általános Iskola és Alapfokú Művészeti Iskola és a Körmendi Kölcsey Ferenc Gimnázium alapító okiratának tervezett módosítását, és azt támogatja.

**Jelentés az előző ülésen elhangzott interpellációkra tett intézkedésekről.**

Előterjesztő: **Forró Szilvia** irodavezető

*(Az előterjesztés írásos anyaga a jegyzőkönyvhöz mellékelve.)*

Auer Miklós képviselő-testületi tag az interpellációra kapott választ elfogadja.

Czvitkovics Gyula képviselő-testületi tag az interpellációra kapott választ elfogadja és jelezné, hogy az a kátyúszám, amelyről beszéltek, véleménye szerint csak szaporodott az elmúlt időszak rossz időjárása miatt.

**Interpellációk:**

Dr. Hadnagy Ádám képviselő-testületi tag kéri a Németh Mária és a Nemes Lipót utcák közötti játszótér felújítását, illetve kéri felkészíteni azokat a nyári szezonra a Városgondnokság és az Önkormányzat segítségével.

Ferencz Gyula képviselő-testületi tag

* kéri a második választókörzetben lévő kátyúk javíttatását, mivel rengeteg van
* valamint a Rákóczi F. u. 27-es lépcsőház háta mögött van egy régóta nevelődött fa, amely hozzáér már a házhoz, illetve az alatta lévő füves rész és bokrok kitakarítását is kér i

Csák Tamás képviselő-testületi tag

* Nádaljai temetőben a belső utak állapota nagyon rossz, esős időben megáll a víz és nem lehet közlekedni
* Dobogó utcában egy kátyúzást szeretne kérni
* valamint a Liszt Ferenc utcában lévő nagy csapadékvíz elvezető árok részén nagyon elszaporodtak a patkányok, saját erővel már nem tudják megoldani a pusztításukat a lakók, így a város segítségét kérik.

Szabó Ferenc képviselő-testületi tag a tavalyi év szeptemberi Képviselő-testületi ülésen kérte, hogy a világháborúban elhunyt egyik körmendi honfitársuk nevét véssék fel az emlékműre, októberben kapott választ, hogy a kért intézkedés még a 2017-es évben megtörténik, ennek ellenére még a név idén márciusban sem került felvésésre. Kéri a név felvésését.

Bán Miklós képviselő-testületi tag szeretné felhívni a figyelmet arra, hogy a Bartók Béla lakótelep 16-17 között a 8-as felé az egyik platán fa mellett az aszfalt nagyon megemelkedett, nem az az aggasztó, hogy egy parkolót elfog, hanem az, hogy csapadékvíz elvezető csatorna is kezd megrepedni. Meg kellene nézni, mert lehet, hogy nagyobb károk keletkeznek, ha nem figyelünk oda.

Tompa László képviselő-testületi tag

* Hegyaljai út amelynek kezelését nem rég vette át a város, amely szinte egy fő útközlekedési vonalként is funkcionál Körmend beérkezésénél, tele van nagy kátyúkkal, ezek kátyúzását kérné
* kérdezi, hogy megfogalmazhat- e olyan kérdést a Választási Iroda irányába, hogy a Fő térre kikerült szokásos választási hirdetőberendezéseket, ahogy látja a pártok nem használják, nagyon rendezetlenek a Fő téren, nem lehetne-e ezeket a jövőben eltűntetni, mivel a technika és a pártok kampányolása is változott
* Rákóczi út mellett lévő fákat ismét visszametszették, úgymond lecsonkolták. Tavalyi évben az volt a lényeg, hogy hajtsanak végre egy olyan metszést, melynek során ezeknek a fáknak a magassága veszít a magasságból. Kérik az ott lakók, hogy a fák tartsanak árnyékot a nagy melegben, hisz ezért vannak.
* a Németh Mária utcai játszótér kapcsán pedig csatlakozik Dr. Hadnagy Ádám képviselő-testületi taghoz kérésével.

Auer Miklós képviselő-testületi tag

* Marad a Vida József utcában, mert bár egy két dolog megoldódott, még mindig maradt ott egy derékba törött kandelláber. Régóta ott van az utca közepén, kéri annak kicserélését.
* Kérdezi, hogy van e lehetőség a Németh Mária utcában egy ideiglenes járdát vagy kavicsozást csinálni, mivel jól látszik, hogy a bevásárló központok között a gyalogosok merre kívánnak menni.

Bebes István polgármester

* Nem kíván mindenre reagálni, elmondja, hogy a Városgondnokság vezetője is ismeri az itt lévő feladatokat. Reméli, hogy a kátyúzások megfelelően meg fognak történni a megfelelő lépések megtételével.
* A Németh Mária utca többször elhangzott, szeretné jelezni, hogy mindenképpen oda fognak rá figyelni, a Városgondnokság vezetője ezt a kérdéskört kezelni fogja és majd jelzi az Önkormányzat felé, ha szükséges valami kiegészítés a költségvetésben.
* Amit Auer Miklós képviselő-testületi tag jelez, már korábban is felvetésre került Dr. Hadnagy Ádám képviselő-testületi tag részéről, kéri, hogy legalább egy járdaszakasz tervezése induljon el ezen a részen.
* Csonkolásos kérdésekben mindig hagyatkozik a szakemberekre, biztos abban, hogy a Városgondnokság vezetője nem saját kútfőből, hanem szakemberek véleményére hagyatkozva végeztette el úgy a metszést, ahogy ez megtörtént.
* Reméli, hogy a Bartók B. ltp. és az emlékmű kérdése kezelésre kerülnek, különböző úthálózat felújítási feladatokat folyamatosan végzi a Városgondnokság.
* A Vida J. utcában a kandelláber kérdésére reagálva elmondja, hogy meg van rendelve és fel kellene gyorsítani annak cseréjét.
* Jelzi, hogy a plakátoló helyek neki sem tetszenek, nem tartja megoldásnak azt, hogy egyes emberek így reklámozzák magukat. Ennek a helyzetét megfelelőképpen fogják kezelni Jegyzőasszony segítségével.

További kérdés, vélemény nem hangzik el. Bebes István polgármester a Képviselő-testület ülését 15 óra 10 perckor bezárja.

K. m. f.

 Bebes István dr. Stepics Anita

 polgármester jegyző